ከ30ሺ በላይ ለሚሆኑ ነዋሪዎች ከፎሎራይድ ነፃ የሆነ የንፁህ መጠጥ ውሃ እንዲያገኙ ስራ ተጀመረ
– በተያዘው የበጀት ዓመት ከ30ሺ በላይ የሚሆኑ በሀገሪቱ በስምጥ ሸለቆ አካባቢ የሚኖሩ የህብረተሰብ ክፍሎች ከፍሎራይድና ፎሎሮሲስ ነፃ የሆነ የንፁህ መጠጥ ውሃ አገልግሎት ለመስጠት የሚያስችል ስራ እየተሰራ መሆኑን የውሃና ኢነርጂ ሚኒስቴር አስታወቀ።በሚኒስቴሩ የሕዝብ ግንኙነትና የኮሙኒኬሽን ዳይሬክተር አቶ ብዙነህ ቶልቻ ለዋልታ ኢንፎርሜሽን ማዕከል እንደገለፁት፤ በኦሮሚያና ደቡብ ብሔር ብሔረሰቦች ብሔራዊ ክልላዊ መንግስት በአምስት ወረዳዎች አካባቢ የሚኖሩ 30ሺ ነዋሪዎችን የአማራጭ የንፁህ መጠጥ ውሃ አቅርቦት ተጠቃሚ በማድረግ በአካባቢው ያለውን ከመጠን ያለፈ የፍሎራይድ መጠንን በመቀነስ ችግሩን ለመከላከል የሚያስችል የ3 ሚሊየን ብር ጥናት እየተካሄደ ይገኛል።ስራውንም በውሃና ኢነርጂ ሚኒስቴር መስሪያ ቤት የተቋቋመው ብሔራዊ የፍሎሮሲስ መከላከል ፕሮጀክት ጽህፈት ቤት የሚያከናውነው መሆኑን አቶ ብዙነህ ተናግረዋል።የፍሎራይድ ችግር  አብዛኛውን ጊዜ የሚከሰተው በሀገሪቱ ስምጥ ሸለቆ አካባቢ መሆኑን ጠቁመው፤ መንግስትም ችግሩን ለማቃለል የአጭርና የረዠም ጊዜ እቅድ በማውጣት እየሰራ መሆኑን ገልፀዋል።በተጠናቀቀው የበጀት ዓመትም በ1 ነጥብ 5 ሚሊየን ብር በአፋር፣ ኦሮሚያ፣ በደቡብ ብሔር ብሔረሰቦችና ህዝቦች አካባቢ አዲስ በተገነቡና በተጠገኑ የፎሎራይድ ውሃ ማጣሪያ አማካኝነት ከ10ሺ በላይ የሚሆኑ የህብረተሰብ ክፍሎች ተጠቃሚ ማድረግ መቻሉንም አቶ ብዙነህ ተናግረዋል።ቀደም ባሉት አመታት ችግሩ በሀገሪቱ ስምጥ ሸለቆ አካባቢዎች በስፋይ ይታይ እንደነበር ገልፀው፤ በአሁኑ ወቅት ግን መንግስት ለችግሩ በሰጠው ትኩረት መቀነስ መቻሉን አቶ ብዙነህ መናገራቸውን ዋልታ ኢንፎርሜሽን ማዕከል ዘግቧል።